CELEX: 52020PC0835
Language: mt
Date: 2021-01-27
Title: Proposta għal DEĊIŻJONI TAL-KUNSILL skont l-Artikolu 218(9) TFUE dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bl-Artikolu 164 tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika fir-rigward tas-sussidji agrikoli

IL-KUMMISSJONI EWROPEA
            Brussell, 27.1.2021
            COM(2020) 835 final/2 
            COM(2020) 835 final of 10.12.2020 downgraded on 27.1.2021
            Proposta għal
            DEĊIŻJONI TAL-KUNSILL 
            skont l-Artikolu 218(9) TFUE dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bl-Artikolu 164 tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika fir-rigward tas-sussidji agrikoli
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Il-Kummissjoni tipproponi li l-Kunsill japprova l-pożizzjoni li għandha tiġi adottata f’isem l-Unjoni fil-Kumitat Konġunt stabbilit permezz tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”) dwar deċiżjoni tal-Kumitat Konġunt li tirrigwarda l-eżenzjoni tas-sussidji agrikoli, inklużi l-miżuri li jappoġġaw il-prodotti tas-sajd u l-akkwakultura, mill-applikazzjoni tar-regoli tal-Unjoni dwar l-għajnuna mill-Istat, magħmula applikabbli għar-Renju Unit u fih fir-rigward tal-Irlanda ta’ Fuq f’konformità mal-Artikolu 10(1) tal-Protokoll dwar l-Irlanda u l-Irlanda ta’ Fuq tal-Ftehim dwar il-Ħruġ (il-Protokoll), previst fl-Artikolu 10(2) tal-Protokoll. Skont l-Artikolu 10(2), moqri flimkien mal-Anness 6 tal-Protokoll, din id-deċiżjoni jenħtieġ li tiddetermina mill-inqas (i) il-livell annwali globali massimu ta’ appoġġ kif ukoll (ii) il-perċentwal minimu ta’ kompatibbiltà mad-WTO (il-Kaxxa l-Ħadra) previst fl-Artikolu 10 tal-Protokoll dwar l-Irlanda/l-Irlanda ta’ Fuq (il-Protokoll).
            
            
               2.Il-kuntest tal-proposta
            
            
               L-Artikolu 10 tal-Protokoll jissoġġetta kwalunkwe miżura tar-Renju Unit li tappoġġa l-produzzjoni u l-kummerċ ta’ prodotti agrikoli fl-Irlanda ta’ Fuq għall-applikazzjoni tar-regoli tal-Unjoni dwar l-għajnuna mill-Istat elenkati fl-Anness 5 tal-Protokoll jekk dawn il-miżuri jaffettwaw dan il-kummerċ bejn l-Irlanda ta’ Fuq u l-Unjoni. Fl-istess waqt, jipprevedi eżenzjoni mill-applikazzjoni tad-dritt tal-Unjoni sa livell annwali globali massimu determinat ta’ appoġġ, dment li l-perċentwal minimu determinat ta’ dan l-appoġġ eżentat ikun konformi mad-dispożizzjonijiet tal-Anness 2 tal-Ftehim tad-WTO dwar l-Agrikoltura.
            
            
               Il-Kumitat Konġunt għandu jiddetermina l-livell annwali globali massimu inizjali ta’ appoġġ eżentat u l-perċentwal minimu inizjali, filwaqt li jqis l-aktar informazzjoni reċenti disponibbli, skont l-Anness 6 tal-Protokoll. 
            
            
               Meta jiġi determinat il-livell annwali globali massimu inizjali ta’ appoġġ eżentat għas-settur agrikolu, il-Protokoll jipprevedi fost l-oħrajn li tiġi kkunsidrata t-tifsila tal-iskema futura ta’ appoġġ agrikolu tar-Renju Unit kif ukoll il-medja annwali tal-ammont totali tan-nefqa mġarrba fl-Irlanda ta’ Fuq skont il-Politika Agrikola Komuni tal-Qafas Finanzjarju Pluriennali (QFP) 2014-2020 attwali. 
            
            
               Meta jiġi ddeterminat il-perċentwal minimu inizjali applikabbli għal-livell annwali globali massimu ta’ appoġġ eżentat għas-settur agrikolu, il-Protokoll jipprevedi fost l-oħrajn li tiġi kkunsidrata t-tifsila tal-iskema ta’ appoġġ agrikolu tar-Renju Unit kif ukoll il-perċentwal li għalih in-nefqa kumplessiva skont il-Politika Agrikola Komuni tal-Unjoni tkun ikkonformat mad-dispożizzjonijiet tal-Anness 2 tal-Ftehim tad-WTO dwar l-Agrikoltura kif innotifikat għall-perjodu kkonċernat.
            
            
               3.Il-pożizzjoni li għandha tittieħed f’isem l-Unjoni
            
            
               L-iffissar tal-livell annwali globali massimu ta’ appoġġ u l-perċentwal minimu konformi mad-dispożizzjonijiet tal-Anness 2 tal-Ftehim tad-WTO dwar l-Agrikoltura. 
            
            
               Il-livell annwali globali massimu ta’ appoġġ huwa determinat fuq il-bażi tal-allokazzjonijiet tan-nefqa għall-Pilastru I kif ukoll għall-Pilastru II skont il-Politika Agrikola Komuni (PAK).
            
            
               Għall-Pilastru I (il-Fond Agrikolu Ewropew ta’ Garanzija - FAEG), il-livell rilevanti tan-nefqa ġie kkalkulat fuq il-bażi ta’ żewġ elementi prinċipali: l-allokazzjonijiet tar-Renju Unit tan-nefqa għall-Pagamenti Diretti kif ukoll in-nefqa relatata mal-miżuri ta’ appoġġ għas-suq, abbażi tad-dikjarazzjonijiet annwali marbutin mal-approvazzjoni tal-kontijiet għas-snin finanzjarji 2014-19. Dawn tal-aħħar jinkludu n-nefqa mġarrba fil-qafas tal-Organizzazzjoni Komuni tas-Suq (OKS) mill-aġenzija tal-pagamenti tar-Renju Unit għall-NI. Fin-nuqqas ta’ data tal-kontijiet, li diġà ġiet approvata għas-sena finanzjarja 2020, l-ammont annwali medju ġie kkalkulat billi ttieħed inkonsiderazzjoni l-perjodu 2014-2019, u b’hekk l-ammont totali globali ġie diviż b’sitt snin. 
            
            
               Għall-Pilastru II (il-Fond Agrikolu Ewropew għall-Iżvilupp Rurali - FAEŻR), l-ammont ikkunsidrat huwa bbażat fuq l-allokazzjoni medja ta’ seba’ snin fil-programm approvat għall-iżvilupp rurali (inkluż il-finanzjament nazzjonali addizzjonali u l-finanzjament addizzjonali barra mill-kamp ta’ applikazzjoni tal-Artikolu 42 tat-Trattat dwar il-Funzjonament tal-Unjoni Ewropea).
            
            
               F’sena bi kriżi gravi li ma kinitx prevista, il-livell annwali globali massimu ta’ appoġġ jenħtieġ li jiżdied. 
            
            
               Il-livell massimu ta’ appoġġ eżentat għas-sajd jibbaża ruħu wkoll fuq l-infiq medju skont il-Qafas Finanzjarju Pluriennali (2014 – 2020). Dan huwa stabbilit bħala livell massimu ta’ appoġġ fuq perjodu ta’ ħames snin, b’limitu massimu annwali. 
            
            
               Sabiex jiġi żgurat li l-eżenzjoni kwantitattiva ta’ ċertu livell ta’ appoġġ mill-applikazzjoni tar-regoli tal-Unjoni dwar l-Għajnuna mill-Istat ma timminax b’mod kwalitattiv ir-rekwiżiti sostantivi għall-appoġġ fis-settur tas-sajd stabbiliti fid-dritt tal-Unjoni, id-Deċiżjoni Konġunta tirrifletti l-kriterji ta’ eliġibbiltà fir-rigward tat-tip ta’ operazzjonijiet appoġġati kif previst fid-dritt tal-Unjoni billi jiġu esklużi ċerti operazzjonijiet li għandhom jiġu ffinanzjati mill-ammont eżentat. 
            
            
               Il-perċentwal minimu tal-appoġġ eżentat li jrid ikun konformi mad-dispożizzjonijiet tal-Anness 2 tal-Ftehim tad-WTO dwar l-Agrikoltura huwa bbażat fuq ir-rata medja ta’ appoġġ konformi tal-UE. Ir-rata ġiet ikkalkulata fuq il-bażi tan-notifiki ta’ appoġġ domestiku tal-UE mogħtija lid-WTO għas-snin tal-baġit tal-UE mill-2014 sal-2018, u l-aktar snin reċenti jaqgħu fil-QFP attwali li għalihom huma disponibbli n-notifiki (medja ta’ ħames snin).
            
            
               4.Bażi ġuridika
            
            
               4.1.Bażi ġuridika proċedurali
            
         
         
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Id-deċiżjoni li l-Kumitat Konġunt huwa mitlub jadotta tikkostitwixxi att b’effetti legali. L-att previst se jkun vinkolanti għall-Partijiet f’konformità mal-Artikolu 166 tal-Ftehim. 
            
            
               L-att previst ma jissupplimentax u ma jemendax il-qafas istituzzjonali tal-Ftehim.
            
            
               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE.
            
            
               4.2.Bażi ġuridika sostantiva
            
            
               Id-Deċiżjoni dwar is-“sussidji agrikoli” tistabbilixxi l-kundizzjonijiet għall-implimentazzjoni tal-Ftehim dwar il-Ħruġ, li ġie konkluż fuq il-bażi tal-Artikolu 50. Billi l-Protokoll tal-Irlanda ta’ Fuq huwa ftehim kummerċjali bejn l-UE u r-Renju Unit fir-rigward tal-Irlanda ta’ Fuq, il-bażi ġuridika hija wkoll l-Artikolu 207 TFUE.
            
            
               Għaldaqstant, il-bażijiet ġuridiċi sostantivi tad-deċiżjoni proposta huma l-Artikolu 50 TUE u l-Artikolu 207 TFUE.
            
            
               4.3.Konklużjoni
            
            
               Il-bażi ġuridika tad-deċiżjoni proposta jenħtieġ li tkun l-Artikolu 50 TUE u l-Artikolu 207 TFUE, flimkien mal-Artikolu 218(9) TFUE.
            
            
               5.Pubblikazzjoni tal-att previst
            
            
               Billi d-deċiżjoni tal-Kumitat Konġunt timplimenta ċerti dispożizzjonijiet tal-Ftehim dwar il-Ħruġ, jixraq li wara l-adozzjoni tagħha din tiġi ppubblikata f’Il-Ġurnal Uffiċjali tal-Unjoni Ewropea.
            
            
               Proposta għal
            
            
               DEĊIŻJONI TAL-KUNSILL
            
            
               skont l-Artikolu 218(9) TFUE dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit bl-Artikolu 164 tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika fir-rigward tas-sussidji agrikoli
            
            
               IL-KUNSILL TAL-UNJONI EWROPEA, 
            
            
               Wara li kkunsidra t-Trattat dwar l-Unjoni Ewropea, u b’mod partikolari l-Artikolu 50(2) tiegħu,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207, flimkien mal-Artikolu 218(9), tiegħu, 
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”) ġie konkluż mill-Unjoni permezz tad-Deċiżjoni tal-Kunsill (UE) 2020/135
                  1
                  tat-30 ta’ Jannar 2020 u daħal fis-seħħ fl-1 ta’ Frar 2020. 
            
         
         
            
               (2)L-Artikolu 166 tal-Ftehim dwar il-Ħruġ jagħti s-setgħa lill-Kumitat Konġunt biex jadotta deċiżjonijiet fir-rigward tal-kwistjonijiet kollha li għalihom jipprovdi dan il-Ftehim. Il-Protokoll dwar l-Irlanda u l-Irlanda ta’ Fuq tal-Ftehim dwar il-Ħruġ (“il-Protokoll”) jifforma parti integrali minn dan il-Ftehim.
            
            
               (3)L-Artikolu 10(1) tal-Protokoll dwar l-Irlanda/l-Irlanda ta’ Fuq jissoġġetta l-miżuri meħuda mir-Renju Unit, li jappoġġaw l-produzzjoni u l-kummerċ ta’ prodotti agrikoli, inkluż l-appoġġ għall-prodotti tas-sajd u l-akwakultura fl-Irlanda ta’ Fuq, għar-regoli tal-Unjoni dwar l-għajnuna mill-Istat elenkati fl-Anness 5 tal-Protokoll meta dawn il-miżuri jaffettwaw dan il-kummerċ ta’ bejn l-Irlanda ta’ Fuq u l-Unjoni. Fl-istess waqt l-Artikolu 10(2) jipprevedi eżenzjoni mill-applikazzjoni tad-dritt tal-Unjoni sa livell annwali globali massimu determinat ta’ appoġġ, dment li l-perċentwal minimu determinat ta’ appoġġ eżentat ikun konformi mad-dispożizzjonijiet tal-Anness 2 tal-Ftehim tad-WTO dwar l-Agrikoltura.
            
            
               (4)Il-livell annwali globali massimu ta’ appoġġ u l-perċentwal minimu jenħtieġ li jiġu ddeterminati billi jitqiesu l-kunsiderazzjonijiet stabbiliti fl-Anness 6 tal-Protokoll.
            
            
               (5)Għall-finijiet tal-kalkolu tal-livell annwali globali massimu ta’ appoġġ għall-prodotti agrikoli għajr il-prodotti tas-sajd u tal-akkwakultura, tqieset in-nefqa medja mġarrba u prevista fl-Irlanda ta’ Fuq skont il-Politika Agrikola Komuni (PAK) tal-QFP 2014-2020 attwali. 
            
            
               (6)Għall-finijiet tal-iffissar tal-perċentwal minimu, tqieset ir-rata medja tal-appoġġ tal-UE li hija konformi mad-Dispożizzjonijiet tal-Anness 2 tal-Ftehim tad-WTO dwar l-Agrikoltura, skont in-notifiki ta’ appoġġ kollha tal-UE lid-WTO ta’ dawn l-aħħar ħames snin, il-perjodu li għalih ingħataw in-notifiki lid-WTO fil-kuntest tal-MFFF attwali. 
            
            
               (7)Il-livell annwali globali massimu ta’ appoġġ għaldaqstant jenħtieġ li jiġi stabbilit għal EUR 429 miljun għas-sussidji fis-settur agrikolu. 
            
            
               (8)Għall-prodotti tas-sajd u tal-akkwakultura, il-livell massimu ta’ appoġġ, li jibbaża ruħu fuq l-infiq medju skont il-Qafas Finanzjarju Pluriennali Ewropew (2014 – 2020), jenħtieġ li jiġi stabbilit għal EUR 19,5 miljun fuq perjodu ta’ ħames snin, b’limitu massimu ta’ EUR 4,5 miljun fi kwalunkwe sena minnhom. 
            
            
               (9)Biex jiġi evitat li l-appoġġ eżentat jintuża biex jiġu ffinanzjati operazzjonijiet li b’xi mod ma jkunux eliġibbli għall-appoġġ fis-settur tas-sajd, id-Deċiżjoni tal-Kumitat Konġunt jenħtieġ li tirrifletti l-ineliġibbiltà ta’ ċerti operazzjonijiet previsti fid-dritt tal-Unjoni. 
            
            
               (10)Għaldaqstant, huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat Konġunt,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-Kumitat Konġunt stabbilit bl-Artikolu 164 tal-Ftehim dwar il-Ħruġ, dwar deċiżjoni li għandha tittieħed f’konformità mal-Artikolu 10 tal-Protokoll, għandha tkun ibbażata fuq l-abbozz ta’ deċiżjoni tal-Kumitat Konġunt mehmuż ma’ din id-Deċiżjoni. 
            
            
               Artikolu 2
            
            
               Din id-Deċiżjoni hija indirizzata lill-Kummissjoni. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 29, 31.1.2020, p.1. 
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 27.1.2021
            COM(2020) 835 final/2 
            COM(2020) 835 final of 10.12.2020 downgraded on 27.1.2021
            ANNESS 
            tal-
            Proposta għal Deċiżjoni tal-Kunsill
            skont l-Artikolu 218 (9) TFUE dwar il-pożizzjoni tal-Unjoni rigward l-abbozz ta’ Deċiżjoni tal-Kumitat Konġunt dwar is-sussidji agrikoli
            
               
         
         
            
               L-ABBOZZ TAD-DEĊIŻJONI NRU […/2020] TAL-UNJONI EWROPEA - Il-KUMITAT KONĠUNT TAR-RENJU UNIT
            
            
               ta’ […] 2020
            
            
            
               li tiddetermina l-livell annwali globali massimu inizjali ta’ appoġġ eżentat u l-perċentwal minimu inizjali msemmi fl-Artikolu 10(2) tal-Protokoll dwar l-Irlanda/l-Irlanda ta’ Fuq tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika 
            
            
            
               IL-KUMITAT KONĠUNT
            
            
               Wara li kkunsidra l-Protokoll dwar l-Irlanda/l-Irlanda ta’ Fuq tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, b’mod partikolari l-Artikolu 10(2) u l-Anness 6 tiegħu,
            
            
            
               IDDEĊIEDA KIF ĠEJ:
            
            
            
            
               Artikolu 1
            
            
               Il-livell annwali globali ta’ appoġġ għall-prodotti agrikoli għajr il-prodotti tas-sajd u tal-akkwakultura
            
            
            
               1. Il-livell annwali globali massimu inizjali ta’ appoġġ eżentat imsemmi fl-Artikolu 10(2) tal-Protokoll dwar l-Irlanda/l-Irlanda ta’ Fuq għall-prodotti agrikoli għajr il-prodotti tas-sajd u tal-akkwakultura għandu jkun ta’ GBP 382,2 miljun
                  1
               . 
            
            
            
               2. Ir-Renju Unit jista’ jżid il-livell annwali globali massimu ta’ appoġġ eżentat imsemmi fil-paragrafu 1, sal-ammont addizzjonali ta’ GBP 25,03 miljun f’xi sena partikolari, bil-parti tal-ammont tal-livell annwali globali massimu ta’ appoġġ eżentat li ma jkunx intefaq fis-sena kalendarja preċedenti.  
               
            
               3. Il-livell annwali globali massimu ta’ appoġġ eżentat imsemmi fil-paragrafu 1 għandu jiżdied bl-ammont ta’ GBP 6,8 miljun għal sena partikolari:
            
            
               a) jekk matul dik is-sena l-Unjoni Ewropea tkun ħadet miżuri li jkopru lir-Repubblika tal-Irlanda, skont il-Parti II, it-Titolu I, il-Kapitolu I jew l-Artikoli 219, 220 jew 221 tar-Regolament (UE) Nru 1308/2013
                  2
               ; jew
            
         
         
            
            
               b) minħabba:
            
            
               (i) mard tal-annimali, 
            
            
               (ii) sitwazzjoni jew ċirkostanza li jfixklu jew jheddu li jħarbtu s-suq b’mod sinifikanti, jekk din is-sitwazzjoni jew l-effetti ta’ din is-sitwazzjoni fuq is-suq x’aktarx li jkomplu jseħħu jew jiddeterjoraw;  
            
            
               (iii) sitwazzjoni ta’ tfixkil serju fis-suq attribwita direttament għax tonqos il-fiduċja tal-konsumatur minħabba r-riskji għas-saħħa pubblika, tal-annimali jew tal-pjanti kif ukoll minħabba mard. jew 
            
            
               (iv) diżastru naturali li jaffettwa t-territorju tal-Irlanda ta’ Fuq u li ma jaffettwax bl-istess mod lill-gżira kollha tal-Irlanda.
            
            
               Il-punt (b) japplika biss meta r-Renju Unit ikun informa lill-Unjoni Ewropea mill-inqas għaxart ijiem qabel ma juża l-livell annwali globali massimu ta’ appoġġ miżjud.  
            
            
            
               Artikolu 2
            
            
               Il-livell annwali globali ta’ appoġġ għall-prodotti tas-sajd u tal-akkwakultura
            
            
            
               1. Il-livell globali massimu inizjali ta’ appoġġ eżentat imsemmi fl-Artikolu 10(2) tal-Protokoll dwar l-Irlanda/l-Irlanda ta’ Fuq għall-prodotti tas-sajd u tal-akkwakultura għandu jkun ta’ GBP 16,93 miljun matul l-ewwel ħames snin wara d-dħul fis-seħħ ta’ din id-Deċiżjoni kif ukoll matul kwalunkwe perjodu sussegwenti ta’ ħames snin. Madankollu, il-livell annwali globali ta’ appoġġ eżentat għal dawn il-prodotti ma jridx jaqbeż l-GBP 4,01 miljun fi kwalunkwe sena partikolari. 
            
            
               2. L-operazzjonijiet li ġejjin ma għandhomx ikunu eliġibbli għal finanzjament mill-ammonti msemmijin fil-paragrafu 1:
            
            
               (a)l-operazzjonijiet li jżidu l-kapaċità tas-sajd ta’ bastiment jew tagħmir li jżid il-kapaċità tal-bastiment biex isib il-ħut;
            
            
               (b)il-bini ta’ bastimenti tas-sajd ġodda jew l-importazzjoni ta’ bastimenti tas-sajd; 
            
            
               (c)il-waqfien permanenti mill-attivitajiet tas-sajd; 
            
            
               (d)il-waqfien temporanju mill-attivitajiet tas-sajd, dment li ma jkunx relatat ma’ xi waħda minn dawn li ġejjin:
            
            
                                          i.          miżuri ta’ emerġenza mnedija mill-awtoritajiet tar-Renju Unit, jew tar-Renju Unit fir-rigward tal-Irlanda ta’ Fuq, għall-perjodu massimu ta’ sitt xhur, biex titnaqqas xi theddida serja għar-riżorsi bijoloġiċi marittimi jew għall-ekosistema marittima; 
            
            
                              ii.       in-nuqqas ta’ tiġdid ta’ ftehim internazzjonali dwar is-sajd jew protokolli tiegħu;
            
            
                                                          iii.         pjan ta’ ġestjoni tas-sajd ippubblikat skont il-leġiżlazzjoni fir-Renju Unit, jew fir-Renju Unit fir-rigward tal-Irlanda ta’ Fuq, li jistabbilixxi politiki mfassla biex jiġi rkuprat stokk wieħed ta’ ħut jew aktar għal livelli sostenibbli, jew biex dawn l-istokkijiet jinżammu f’livelli sostenibbli;  
            
         
         
            
                                                           iv.          miżuri ta’ emerġenza introdotti mill-awtoritajiet tar-Renju Unit, jew tar-Renju Unit fir-rigward tal-Irlanda ta’ Fuq, bħala rispons għall-emerġenza tas-saħħa pubblika jew xi emerġenza oħra, li għandha impatt serju fuq is-setturi tas-sajd jew tal-akkwakultura 
            
            
               (e)sajd esploratorju; 
            
            
               (f)it-trasferiment tas-sjieda ta’ negozju; kif ukoll 
            
            
               (g)ir-ripopolazzjoni diretta, dment li ma jkunx previst permezz ta’ miżuri mill-awtoritajiet tar-Renju Unit jew tar-Renju Unit fir-rigward tal-Irlanda ta’ Fuq, li jiġu kkonservati l-istokkijiet tal-ħut jew l-ekosistema tal-baħar, jew inkella fil-każ ta’ ripopolazzjoni sperimentali.
            
            
            
               L-eċċezzjonijiet previsti fil-punt (d) huma soġġetti għall-kundizzjoni li l-attivitajiet tas-sajd imwettqa minn bastiment tas-sajd jew mis-sajjied ikkonċernat jiġu effettivament sospiżi u li l-finanzjament jingħata għal perjodu massimu ta’ sitt xhur għal kull bastiment.
            
            
            
               Artikolu 3
            
            
               Perċentwal minimu
            
            
            
               Il-perċentwal minimu inizjali msemmi fl-Artikolu 10(2) tal-Protokoll għandu jkun ta’ 83 % u għandu japplika għall-ammonti tal-livell annwali globali ta’ appoġġ eżentat imsemmi fl-Artikolu 1.
            
            
            
               Artikolu 4
            
            
               Rieżami 
            
            
               
            
            
               Il-Kumitat Konġunt għandu regolarment jirrieżamina din id-Deċiżjoni u l-implimentazzjoni tagħha. 
            
            
               
            
            
               Artikolu 5
            
            
               Id-dħul fis-seħħ 
            
            
         
         
            
               Din id-Deċiżjoni għandha tidħol fis-seħħ fl-1 ta’ Jannar 2021.
            
            
            
            
               Magħmul fi …,
            
            
               Għall-Kumitat Konġunt 
            
            
               Il-Kopresidenti
            
         
         
            
                  
                     (1)
                  
                        Għall-finijiet tal-kalkoli u l-kwantitajiet kollha, stabbiliti f’GBP f’din id-deċiżjoni, għall-EUR għandu jintuża l-Iskambju ta’ Pagamenti Diretti tal-2019 (EUR 1 = £0.89092). 
               
               
                  
                     (2)
                  
                  
                     
                           Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007, ĠU L 347 tal-20.12.2013, p. 671.